SK Úradný vestník Európskej únie C 359/8

Odôvodnené stanovisko Rady: Pozícia Rady (EÚ) č. 5/2017 v prvom čítaní na účely prijatia smernice Európskeho parlamentu a Rady, ktorou sa mení rámcové rozhodnutie Rady 2004/757/SVV s cieľom zahrnúť nové psychoaktívne látky do vymedzenia pojmu „droga“ a ktorým sa zrušuje rozhodnutie Rady 2005/387/SVV

(2017/C 359/02)

I. ÚVOD

Komisia 17. septembra 2013 predložila návrh smernice, ktorou sa mení rámcové rozhodnutie 2004/757/SVV (návrh smernice o NPL), a návrh nariadenia o nových psychoaktívnych látkach (návrh nariadenia o NPL).

Európsky hospodársky a sociálny výbor prijal stanovisko k návrhom smernice a nariadenia o NPL 21. januára 2014.

Európsky parlament prijal pozíciu v prvom čítaní k návrhom smernice a nariadenia o NPL na plenárnej schôdzi 17. apríla 2014.

COREPER 27. mája 2015 rozhodol, že právnym základom pre rokovania o návrhu nariadenia o NPL by už nemal byť článok 114 ZFEÚ (súvisiaci so zlepšením fungovania vnútorného trhu), ale článok 83 ods. 1 ZFEÚ (trestné právo).

Dňa 6. apríla 2016 sa konalo druhé rokovanie COREPER-u, počas ktorého sa opätovne potvrdila zmena právneho základu na článok 83 ZFEÚ pre smernicu, a Komisia bola vyzvaná, aby predložila návrh na zmenu, ktorým sa mení nariadenie o zriadení Európskeho monitorovacieho centra pre drogy a drogovú závislosť (EMCDDA), a to vložením ustanovení o systéme včasného varovania a analýzy a posúdenia rizika do uvedeného nariadenia.

Komisia 30. augusta 2016 predložila takýto návrh nariadenia, ktorým sa mení nariadenie o EMCDDA, ktorý ďalej skúmala horizontálna pracovná skupina pre drogy na svojich zasadnutiach 7. septembra 2016, 21. – 22. septembra 2016, 11. – 13. októbra 2016 a 9. novembra 2016.

Rada (SVV) prijala na zasadnutiach 8. a 9. decembra 2016 všeobecné smerovania týkajúce sa návrhov smernice a nariadenia o NPL, ktoré sa uvádzajú v dokumentoch 14810/1/16 REV 1 a 14809/1/16 REV 1.

Pri tejto príležitosti dala Rada predsedníctvu mandát začať rokovania s Európskym parlamentom s cieľom dosiahnuť dohodu o návrhoch smernice a nariadenia o NPL.

Počas maltského predsedníctva sa uskutočnili tri trialógy. Konečný kompromis sa dosiahol 29. mája 2017 a návrhy smernice a nariadenia o NPL sa v znení po medziinštitucionálnych rokovaniach uvedenom v dokumentoch 9567/17 a 9566/17 predložili 31. mája 2017 COREPER-u.

Výbor LIBE 8. júna 2017 hlasoval a schválil znenie návrhov smernice a nariadenia o NPL platné po medziinštitucionálnych rokovaniach. Predseda Výboru pre občianske slobody, spravodlivosť a vnútorné veci (LIBE) Claude MORAES adresoval predsedovi Výboru stálych predstaviteľov list týkajúci sa návrhu smernice o NPL, v ktorom sa uvádza, že ak by sa toto znenie formálne zaslalo Európskemu parlamentu ako pozícia Rady v prvom čítaní k tomuto legislatívnemu návrhu, odporučil by členom výboru LIBE a následne plénu, aby pozíciu Rady v prvom čítaní akceptovali v druhom čítaní Parlamentu bez pozmeňujúcich návrhov s výhradou overenia právnikmi lingvistami obidvoch inštitúcií.

Rada (všeobecné záležitosti) 20. júna 2017 dosiahla politickú dohodu o návrhu smernice o NPL. Znenia návrhov smernice a nariadenia o NPL následne zrevidovali právnici lingvisti.

II. CIEĽ

V Únii sa často objavujú a rýchlo šíria nové psychoaktívne látky, ktoré imitujú účinky látok zaradených do zoznamov podľa dohovorov OSN. Určité nové psychoaktívne látky predstavujú závažné riziká pre verejné zdravie alebo riziká pre verejné zdravie a spoločenské riziká. Cieľom návrhov smernice a nariadenia o NPL je bojovať proti takýmto novým psychoaktívnym látkam na úrovni EÚ rýchlejšie a efektívnejšie v porovnaní so súčasným systémom, ktorý bol zriadený rozhodnutím Rady 2005/387/SVV.

III. ANALÝZA POZÍCIE RADY V PRVOM ČÍTANÍ

Viacero prvkov návrhov smernice a nariadenia o NPL si na dosiahnutie dohody vyžadovalo dôkladné rokovania: použitie delegovaných/vykonávacích aktov na zahrnutie najnebezpečnejších nových psychoaktívnych látok do vymedzenia pojmu droga, lehota na vykonávanie vnútroštátnych opatrení a kritériá týkajúce sa správy o posúdení rizika.

Delegované akty

Hlavným problémom v rámci medziinštitucionálnych rokovaní bola otázka zahrnutia nových psychoaktívnych látok do vymedzenia pojmu droga prostredníctvom delegovaných alebo vykonávacích aktov. Rada zastávala názor, že najlepším nástrojom na tento účel sú vykonávacie akty, zatiaľ čo Parlament konštatoval, že táto otázka úzko súvisí so zdravím občanov a vylúčenie Parlamentu z procesu prijímania týchto rozhodnutí je nevhodné. Parlament požadoval, aby sa mohol podieľať na prijímaní rozhodnutí o zahrnutí nových psychoaktívnych látok do vymedzenia pojmu droga. Po zdĺhavých diskusiách počas medziinštitucionálnych rokovaní Rada súhlasila s tým, aby sa nové psychoaktívne látky zahŕňali do vymedzenia pojmu droga prostredníctvom delegovaných aktov, ak sa zároveň zabezpečí prijatie hlavných zmien právnych predpisov o NLP, ktoré navrhla Rada.

Lehota na vykonávanie vnútroštátnych opatrení

V porovnaní s pôvodným návrhom Komisie Rada navrhla, aby sa obdobie na vykonávanie vnútroštátnych opatrení na zákaz konkrétnej novej psychoaktívnej látky skrátilo z jedného roka na šesť mesiacov po prijatí delegovaného aktu, ktorým sa nové psychoaktívne látky zahrnuli do vymedzenia pojmu droga. Parlament vyzval, aby sa táto lehota skrátila ešte viac, a to na 3 mesiace. Parlament na základe rokovaní nakoniec súhlasil s lehotou šiestich mesiacov na vykonávanie vnútroštátnych opatrení s cieľom zabezpečiť, aby všetky členské štáty mali dosť času vzhľadom na rôzne právne systémy.

Hranica na začatie konania v súvislosti so správou o posúdení rizika

Parlament argumentoval, že hranica stanovená Radou na začatie konania v súvislosti so správou o posúdení rizika po tom, ako bola vydaná spoločná správa o novej psychoaktívnej látke, je príliš vysoká („ak sa v úvodnej správe nachádzajú údaje, na základe ktorých je možné domnievať sa, že táto látka môže predstavovať závažné riziká pre verejné zdravie alebo riziká pre verejné zdravie a spoločenské riziká“). V nadväznosti na rokovania o tejto otázke Parlament súhlasil, že akceptuje navrhovanú hranicu vzhľadom na to, že sa v nej iba odkazuje na možné/údajné závažné riziko a nie preukázané riziko, ako aj na to, že táto hranica sa musí prepojiť s kritériami stanovenými na zahrnutie nových psychoaktívnych látok do vymedzenia pojmu droga (čo predpokladá, že tieto látky musia predstavovať „ závažné riziká pre verejné zdravie a v náležitých prípadoch aj spoločenské riziká na úrovni Únie“).

IV. ZÁVER

V pozícii Rady v prvom čítaní sa zohľadňuje kompromis, ktorý sa za pomoci Komisie dosiahol počas rokovaní medzi Radou a Európskym parlamentom. Návrhy smernice a nariadenia o NPL nahradia po prijatí súčasný systém na boj proti najnebezpečnejším novým psychoaktívnym látkam na úrovni EÚ, ktorý bol zriadený rozhodnutím Rady 2005/387/SVV. Nový systém umožní skrátiť na polovicu čas potrebný na to, aby sa najnebezpečnejšie nové psychoaktívne látky podrobili kontrolným opatreniam na úrovni EÚ.